נשיא קטלוניה המודח, קרלס פוג'דמון, הסגיר את עצמו היום (יום א') עם ארבעה שרים לשעבר בממשלתו לידי משטרת בלגיה. כך דיווחה רשות השידור הציבורית בבלגיה מפי מקור. הפרקליטות בבריסל אישרה את דבר ההסגרה.
פוג'דמון הודיע אתמול בערב כי ישתף פעולה עם הרשויות הבלגיות. הנשיא הקטלאני המודח וארבעה חברים מממשלתו הבדלנית נמלטו צפונה מספרד לבריסל, לאחר שממשלת ספרד הדיחה את בכירי ממשלת האוטונומיה הקטלאנית לפני שבוע.
פוג'דמון מסר את הודעתו בציוץ שכתב בהולנדית בחשבון הטוויטר. "אנחנו מוכנים לשתף פעולה באופן מלא עם מערכת המשפט הבלגית, בעקבות צו המעצר שהוציאה ספרד", כתב. הצהרה זו מנוגדת להודעה של פרקליטו, שאמר כי פוג'דמון יילחם בהחזרה כפויה שלו לספרד. לצד הציוץ בהולנדית פרסם פוג'דמון ציוץ נוסף, לוחמני בהרבה, בשפה הקטאלנית, ואותו כיוון לתומכיו הפוליטיים לקראת בחירות הבזק בקטלוניה, שעליהן הכריזה ממשלת ספרד. "זה הרגע לכל תומכי הדמוקרטיה להתאחד", כתב פוגד'מון. "למען קטלוניה, למען חירותם של אסירים פוליטיים ולמען הרפובליקה".
בפרקליטות הבלגית כבר הודיעו מוקדם יותר כי הם בוחנים את צווי המעצר נגד פוג'דמון ואנשיו ומקווים להוציא לדרך את הליך ההסגרה מוקדם ככל האפשר.
"מפלגת ההתכנסות הדמוקרטית של קטלוניה" של פוג'דמון הודיעה היום שהנשיא הקטלאני המודח יעמוד בראש הרשימה שלה בבחירות האזוריות ב-21 בדצמבר. "אנחנו רוצים שהנשיא פוג'דמון יוביל את ההישג האלקטורלי שנשיג ב-21 בדצמבר", אמרה מרתה פסקל, דוברת המפלגה.
פוג'דמן וארבעת שריו לשעבר מבוקשים בגין חמישה סעיפים הכוללים המרדה, הסתה ומעילה, בעקבות מעורבותם במהלך להכרזת עצמאות מהשלטון המרכזי של ספרד. אבל ככל שפוג'דמון יוכל להשהות את מעצרו והסגרתו, כך יגדיל את סיכוייו להיות גורם משמעותי בבחירות, שאמורות להיערך בחודש הבא. משפטנים העריכו כי התהליך של הסגרת חשוד מבלגיה למדינה אחרת בתוך אירופה, מהמעצר ועד להסגרה, יכול להימשך חודשיים.
"חמישה אנשים שמבוקשים על ידי ספרד הסגירו הבוקר את עצמם למשטרה בבריסל. הם הועברו למעצר בשעה 09:17 בבוקר", אמר דובר הפרקליטות בבריסל ז'יל דז'מפה. "השופט ישמע את האנשים אחר הצהריים. יש לו עד מחר בבוקר להחליט".